

**CANOLFAN ASESU**

**Gweithdrefnau Cadw Data a Rheoli Cofnodion**  
Mae Canolfan Asesu, Prifysgol Metropolitan Caerdydd yn gweithredu fel is-uned Prifysgol ac o'r herwydd rhaid iddi gydymffurfio â holl bolisïau'r Brifysgol. Dylid darllen y ddogfen hon ar y cyd â'r Polisi Rheoli Cofnodion corfforaethol a'r Polisi Diogelu Data: <http://www.cardiffmet.ac.uk/about/structureandgovernance/Pages/Data-Protection---Records-Management.aspx>

Pa ddata mae'r Ganolfan Asesu yn ei chasglu?

Cesglir a chedwir gwybodaeth gan y Ganolfan Asesu er mwyn cyflawni ei phrif swyddogaeth o gynnal Asesiadau Anghenion ar gyfer myfyrwyr sy’n derbyn Lwfans Myfyrwyr Anabl (DSA). Mae’n ofynnol i’r Ganolfan sicrhau a dal gwybodaeth yn ymwneud â data personol a sensitif myfyriwr. Yn gyffredinol, gall hyn gynnwys:

* Cofnodion meddygol gan gynnwys manylion diagnosiau, asesiadau a meddyginiaeth
* Cadarnhad bod y myfyriwr yn derbyn DSA
* Adroddiadau Asesiad Anghenion a gynhelir gan y ganolfan
* Adnabod data (cyfeiriadau, manylion cyswllt, manylion cwrs).

Defnyddir y data yn unig at y diben y’i cesglir. Pan nodir dibenion ychwanegol, er enghraifft anfon gwybodaeth feddygol at is-uned arall yn y Brifysgol, rhoddir gwybod i'r myfyriwr am y rheswm am hyn a cheir caniatâd ymlaen llaw.

Pam mae'r Ganolfan Asesu yn cadw data?

Mae'n ofynnol i'r Ganolfan Asesu gadw data i gydymffurfio â'r Fframwaith Sicrhau Ansawdd allanol (QAF) a reoleiddir gan y Grŵp Sicrhau Ansawdd Lwfans Myfyrwyr Anabl (DSA-QAG) ac i gyflawni'r gweithrediad hanfodol o gynhyrchu Adroddiadau Asesiad Anghenion.

Mae'n ofynnol i aseswyr gwblhau ymchwil cyn-asesu a fydd yn cynnwys adolygu'r data a ddarperir gan y myfyriwr sy'n ymwneud â diagnosis, cefnogaeth flaenorol a chymhwyster DSA. Mae hyn yn caniatáu i'r Asesydd ddod i ddeall y rhwystrau y mae'r myfyriwr yn eu hwynebu ac effaith eu hanabledd ar eu hastudiaethau.

Rhaid i dystiolaeth o'r ymchwil ragarweiniol hon, ochr yn ochr â'r data a gasglwyd, fod ar gael i'w harchwilio yn ystod yr archwiliad blynyddol o'r Ganolfan Asesu a gynhelir gan DSA-QAG i sicrhau cydymffurfiaeth QAF a chynnal achrediad.

Yn ystod yr Asesiad Anghenion gall yr Asesydd gymryd nodiadau o'r drafodaeth; bydd hyn yn gymorth pan fydd yr asesydd yn llunio'r adroddiad Asesiad Anghenion. Dylai'r wybodaeth a gesglir ar y pwynt hwn fod mewn perthynas uniongyrchol â phwrpas yr asesiad yn unig.

Mae'n ofynnol i'r Ganolfan Asesu gadw data trwy gydol cwrs myfyriwr ac am gyfnod yn dilyn hyn. Mae hyn er mwyn sicrhau ei fod ar gael pe bai'r myfyriwr angen argymhellion cymorth ychwanegol, gan gynnwys a ydynt yn symud ymlaen i gwrs arall. Yn yr achos hwn mae'n debygol y bydd angen adolygiad o'u cymorth DSA.

Sut mae data'n cael ei storio?

Cedwir yr holl ddata yn electronig ar weinyddion Prifysgol Metropolitan Caerdydd. Pan fydd Asesydd yn gwneud gwaith i'r Ganolfan oddi ar y safle, gwneir hyn trwy fwrdd gwaith o bell gan sicrhau diogelwch addas.

Gwneir unrhyw drosglwyddo data at ddiben symud Lwfans Myfyrwyr Anabl trwy ddulliau diogel, er enghraifft amgryptio a diogelu cyfrinair.

Am ba hyd y cedwir data?

Cedwir data trwy gydol cwrs myfyriwr ac am hyd at 6 blynedd o flwyddyn yr asesiad. Mae hyd y tymor y cedwir data ar ei gyfer yn seiliedig ar y flwyddyn academaidd ddiwethaf pan dderbyniodd y myfyriwr Asesiad DSA.

Er enghraifft:

Mae myfyriwr yn ymgymryd ag Asesiad Anghenion yn ystod blwyddyn gyntaf cwrs israddedig, yna bydd y Ganolfan Asesu yn cadw data sy'n ymwneud â'r myfyriwr hwnnw am 6 blynedd o'r flwyddyn academaidd honno. Pe bai'r myfyriwr wedyn yn symud ymlaen i astudiaeth ôl-raddedig ar ôl cwblhau ei radd gychwynnol ac angen adolygiad asesiad, yna bydd y Ganolfan yn cadw'r data am 6 blynedd arall yn dilyn yr adolygiad.

Sut mae data'n cael ei waredu?

Bydd yr holl ddata sydd wedi'i gadw am yr amser gofynnol yn cael ei ddinistrio'n barhaol yn unol â pholisi a gweithdrefn Prifysgol Metropolitan Caerdydd.